Տամինո (երգիչ)

**Տամինո-Ամիր Մոհարամ Ֆուադ** (), բելգիացի երգիչ և երգերի հեղինակ, հայտնի եգիպտացի երգիչ և կինոաստղ Մոհարամ Ֆուադի թոռը։

Կատարելով անգլերեն երգեր՝ Տամինոն թողարկել է մի քանի մինի ալբոմ և «Amir» վերնագրով մեկ ստուդիական ալբոմ, որը հիմնականում դրական արձագանքներ է ստացել քննադատների կողմից։ The Independent պարբերականը Տամինոյին անվանել է «բելգիացի Ջեֆ Բաքլի», իսկ BBC-ն՝ «Նեղոսի նոր ձայն»։

## Կենսագրություն
### Մանկություն և վաղ տարիներ
Տամինոն ծնվել է Բելգիայի Անտվերպեն քաղաքում։ Նրա հայրը՝ Տարեկ Մոհարամ Ֆուադը, հայտնի եգիպտացի դերասան և երգիչ Մոհարամ Ֆուադի և լիբանանցի Մագդա Բեյդունի որդին է։ Այսպիսով, Տամինոն ունի բելգիական-եգիպտական-լիբանանյան ծագում։ Նրա բեմական անունը ոգեշնչված է արքայազն Տամինոյից՝ Մոցարտի «Կախարդական սրինգ» օպերայի հերոսից, քանի որ Ամիրը արաբերենից թարգմանվում է որպես «արքայազն»։ Տամինոն ունի իրենից երեք տարի փոքր եղբայր՝ Ռամի անունով։

Չնայած իր մանկությունն անցկացրել Է Եգիպտոսի և Բելգիայի միջև, նա չի տիրապետում արաբերենին։ Մանկուց լսել է տարբեր երաժշտություն, քանի որ նրա «մայրը ձայնագրությունների հրաշալի հավաքածու ուներ»։ 14 տարեկանում Կահիրեում գտնվող իր ընտանիքի տան ձեղնահարկում Տամինոն գտել է իր պապի ռեզոնատոր կիթառը և վերականգնելուց հետո սկսել է տիրապետել գործիքին և երգեր գրել՝ մինչ այդ նվագելով միայն դաշնամուր։

17 տարեկանում մեկնել է Ամստերդամի կոնսերվատորիա սովորելու։

### Երաժշտական կարիերայի սկիզբ
2016 թվականի նոյեմբերին բելգիական Het Zesde Metaal խումբը հրավիրել է Տամինոյին նվագել բելգիական Radio 1-ում։ Նրա առաջին` «Habibi» վերնագրով սինգլը, տպավորություն է թողել, և ռադիոն ընդունել է երգը ռոտացիայի մեջ։

2017 թվականին Տամինոն հաղթել է Studio Brussel-ի երաժշտական տաղանդների մրցույթում։ 2017 թվականի հոկտեմբերի 11-ին նա համերգ է ունեցել «Ancienne Belgique» (Բրյուսել) սրահում, ինչից հետո նրան անվանել են «բելգիացի Ջեֆ Բաքլի»։ Նա նաև հանդես է եկել Բրյուսելի «Palais 12» և Ամստերդամի «Melkweg» սրահներում՝ ֆլամանդական երաժշտական արդյունաբերության մրցանակաբաշխության (MIA) ժամանակ։ 2017 թվականի ամռանը Տամինոն ելույթ է ունեցել Բելգիայում և Նիդեռլանդներում տեղի ունեցած «Rock Werchter» և «Pukkelpop» փառատոներում։

2018 թվականի գարնանը հայտարարել է Քոլին Գրինվուդի (Ռադիոհեդ) հետ «Indigo Night» երգի վրա աշխատելու մասին, իսկ ամռանը Տամինոն ելույթ է ունեցել փառատոներում ամբողջ Եվրոպայում, ներառյալ Փարիզում տեղի ունեցած «Rock en Seine» երաժշտական փառատոնը։

### Դեբյուտային ալբոմ
2018 թվականի հոկտեմբերի 19-ին Տամինոն թողարկել է իր առաջին լիամետրաժ՝ «Amir» ալբոմը։ Դրա աշխատանքներին միացել է Բրյուսելում տեղակայված արաբ երաժիշտների խումբը, որը կոչվում է «Nagham Zikrayat»։ Նվագախումբը հիմնականում բաղկացած է Մերձավոր Արևելքից պրոֆեսիոնալ երաժիշտներից, որոնց մեծ մասը փախստականներ են, ովքեր փախել են Իրաքից և Սիրիայից։

Հոկտեմբերի վերջին Տամինոն հանդես է եկել «Ancienne Belgique» սրահում՝ համաեվրոպական շրջագայության շրջանակներում։ 2018 թվականի նոյեմբերի 8-ին նա ելույթ է ունեցել Իսլանդիայում տեղի ունեցած «Iceland Airwaves» փառատոնում։

2019 թվականի մարտին Տամինոն չորս շոուով հանդես է եկել SXSW միջոցառման ժամանակ, որը դարձել է նրա առաջին շոուն հյուսիսամերիկյան տարածաշրջանում, որտեղ նա առաջին անգամ ուղիղ եթերում կատարել է «Indigo Night» սինգլը Քոլին Գրինվուդի հետ միասին։ Մայիսի 10-ին Տամինոն թողարկել է համերգային EP՝ «Live at Ancienne Belgique» վերնագրով։ SXSW-ից հետո նա վերադարձել է Եվրոպա՝ շրջագայելու մայրցամաքում, ներառյալ Ֆրանսիան, Մեծ Բրիտանիան, Գերմանիան և Բուդապեշտի «Sziget» փառատոնը։

Լանա Դել Ռեյը Տամինոյին հրավիրել է բացել իր շոուն, որը տեղի է ունեցել 2019 թվականի հունիսի 22-ին Դուբլինում։

BBC-ն նրա ալբոմն անվանել է «Նեղոսի նոր ձայն»՝ ձոն Տամինո պապին՝ Մոհարամ Ֆուադին։ The Independent-ը ներառել է «Amir» ալբոմը 2018 թվականի լավագույն 10 ալբոմների ցանկում։ Գերմանիայում տեղի ունեցած «Reeperbahn» փառատոնում Տամինոն արժանացել է «Anchor Award» մրցանակ, իսկ Բելգիայում առաջադրվել է «MIA Awards» մրցանակաբաշխության 5 անվանակարգերում։

### «Sahar»
2022 թվականի ապրիլի 27-ին Տամինոն նոր երգ է թողարկել «The First Disciple» վերնագրով, որն առաջինն էր կատարողի երաժշտական կարիերայի երկարատև դադարից հետո։ Նույն օրը երաժիշտը կիսվել է թողարկված երգի երաժշտական տեսահոլովակով։

Հայտարարելով մի քանի մենահամերգների մասին, հունիսի 7-ին Տամինոն թողարկել է «Fascination» վերնագրով նոր երգ։ Երգիչը նաև հայտարարել է իր նոր ալբոմի թողարկման մասին։

«Sahar»-ը թողարկվել է 2022 թվականի սեպտեմբերի 23-ին և դարձել է երգչի երկրորդ ստուդիական ալբոմը։ Ձայնասկավառակում 10 երգ է ընդգրկվել, այդ թվում՝ արդեն թողարկված «The First Disciple» և «Fascination» երգերը։

### Մոդելի կարիերա
Տամինոն նկարահանվել է SS19 Missoni հավաքածուի համար՝ սուպերմոդել Ժիզել Բունդխենի հետ միասին։

Փարիզի նորաձևության շաբաթվա ընթացքում նա ցուցադրվել է Valentino-ի հետ «զրույցի ընթացքում» տեսահոլովակում՝ կատարելով «Indigo Night» երգը։

2019 թվականի մայիսին Vogue Hommes ամսագիրը Տամինոյն է նվիրել 14 էջ՝ Սոֆի Ռոզեմոնտին տված հարցազրույցով և Պաոլոյի նկարահանած լուսանկարով։

### Երաժշտական ազդեցություն
Իր հարցազրույցներում Տամինոն հիշում է այնպիսի կատարողների, ովքեր ազդել են իր երաժշտական զարգացման վրա, ինչպիսիք են Oum Kalthoum-ը, Fairuz-ը, Նիկ Քեյվը, Ջոն Լենոնը։

Դեռահաս տարիքում լսել է Ռադիոհեդ, Նիրվանա, Թոմ Ուեյթս, Լեոնարդ Քոհեն, Բիթլզ։

2018 թվականին հարցազրույցում առանձնացրել է երաժիշտ և վոկալիստ Համզա էլ Դինին, բանաստեղծ Խալիլ Ջբրանին և քանթրի երգիչ Լի Հեզլվուդին։

## Սկավառակագրություն
### Ստուդիական ալբոմներ

* *Amir*
** Թողարկվել է 2018 թվականի հոկտեմբերի 19-ին
** Դելյուքս տարբերակը թողարկվել է 2019 թվականի հոկտեմբերի 18-ին
* *Sahar*
** Թողարկվել է 2022 թվականի սեպտեմբերի 23-ին

### EP-ներ
* *Tamino*
** Թողարկվել է 2017 թվականի մայիսի 5-ին
* *Habibi*
** Թողարկվել է 2018 թվականի մայիսի 4-ին
* *Live at Ancienne Belgique*
** Թողարկվել է 2019 թվականի մայիսի 10-ին

## Ծանոթագրություններ

## Արտաքին հղումներ
* 

Կատեգորիա:Բելգիացի երաժիշտներ
Կատեգորիա:Բելգիացի երգիչներ